Det nye år begyndte alt andet end godt for en familie i Skagen. Familien havde skudt nytåret ind, og som det sig hør og bør, så havde nytårsselskabet på seks voksne og to børn ryddet resterne af krudtet op efter sig. Det afbrændte krudt havde de smidt op i en indkøbsvogn og parkeret den i carporten. - Familien har handlet som gode samfundsborgere, lyder det fra vagtchefen hos Nordjyllands Politi, Henrik Beck. Godt en time efter det nye var blevet skudt i gang, ulmede resterne af krudtet så voldsomt, at det pludselig stod i lys lue i carporten. - Det var ejeren af huset, der selv opdagede flammerne fra carporten, siger vagtchefen hos Nordjyllands Politi. Men da havde ilden allerede så godt fat, at den bredte sig i retning mod huset. Ilden fik fat i huset på Middelbanke i Skagen. Heldigvis lykkedes det alle i familien og nytårsselskabet at komme ud, inden det gik galt. Der blev slået alarm, men der var ikke meget at stille op for beredskabet, da ilden allerede havde godt fat i huset, der nedbrændte totalt. Lørdag morgen brænder det stadig i huset på Middelbanke i Skagen, men branden er under kontrol. Ejeren af huset blev kørt til tjek for røgforgiftning.

Referat:
Det blev alt andet end den rolige nytårsaften, en familie fra Skagen havde regnet med. I dag står de uden tag over hovedet.